કેન્દ્ર સરકાર અને રાજ્ય સરકારમાંથી આ જવાબદારી કોની? નિષ્ણાતોના મતે આ જવાબદારી રાજ્ય સરકારની વધુ છે કારણ કે પર્યાવરણ, વન અને હવામાન પરિવર્તન મંત્રાલયે તો રાષ્ટ્રીય નદી જાળવણી યોજના (એનઆરસીપી) હેઠળ રૂ. 45.1782 અબજ મંજૂર કર્યા છે. જેથી 14 રાજ્યોમાં 74 નગરોમાં આવેલી 31 નદીને સ્વચ્છ રાખવા અને પ્રદૂષણ નિવારવા પગલાં લઈ શકાય. પરંતુ આ રકમનો ઉપયોગ કરીને નદીને સ્વચ્છ રાખવાની જવાબદારી તો રાજ્ય સરકારોની અને સ્થાનિક નગરપાલિકા કે મહાનગરપાલિકાની બને છે. અત્યાર સુધીમાં એનઆરસીપી હેઠળ રૂ. 21 અબજ તો વિવિધ રાજ્ય સરકારોને અપાઈ ચૂક્યાં છે અને 2017ના જૂન સુધીમાં ગંદા પાણીના નિકાલની ક્ષમતા વધારી 2.5 અબજ લિટર પ્રતિ દિવસ કરાઈ છે, પરંતુ ગંદા પાણીની યોગ્ય ટ્રીટમેન્ટ થાય તે જવાબદારી સ્થાનિક તંત્ર અને રાજ્યના પ્રદૂષણ બૉર્ડની છે.